**หลักเกณฑ์การจัดทำแผนคำของบลงทุน ครุภัณฑ์ ที่ดินและสิ่งก่อสร้าง**

**สิ่งที่ส่งมาด้วย 3**

**ประจำปีงบประมาณ พ.ศ. 2565**

**---------------------------------------------------------**

**1. นิยามงบลงทุน**

**งบลงทุน** หมายถึง รายจ่ายที่กำหนดให้จ่ายเพื่อการลงทุน ได้แก่ รายจ่ายที่จ่ายในลักษณะค่าครุภัณฑ์ ค่าที่ดินและสิ่งก่อสร้าง รวมถึงรายจ่ายที่กำหนดให้จ่ายจากงบรายจ่ายอื่นใดในลักษณะรายจ่ายดังกล่าว

* **ค่าครุภัณฑ์** หมายถึง รายจ่ายเพื่อให้ได้มาซึ่งสิ่งของที่มีลักษณะโดยสภาพคงทนถาวร หรือตามปกติมีอายุการใช้งานยืนนาน ไม่สิ้นเปลือง หมดไป หรือเปลี่ยนสภาพไปในระยะเวลาอันสั้น รวมถึงรายจ่ายดังต่อไปนี้

1. รายจ่ายเพื่อประกอบ ดัดแปลง ต่อเติมหรือปรับปรุงครุภัณฑ์
2. รายจ่ายเพื่อจัดหาโปรแกรมคอมพิวเตอร์ที่มีราคาต่อหน่วยหรือต่อชุดเกินกว่า 20,000 บาท
3. รายจ่ายเพื่อซ่อมแซมบำรุงรักษาโครงสร้างของครุภัณฑ์ขนาดใหญ่ เช่น เครื่องบิน เครื่องจักรกลยานพาหนะ เป็นต้น ซึ่งไม่รวมถึงค่าซ่อมบำรุงปกติหรือค่าซ่อมกลาง
4. รายจ่ายเพื่อจ้างที่ปรึกษาในการจัดหรือปรับปรุงครุภัณฑ์
5. รายจ่ายที่ต้องชำระพร้อมกับค่าครุภัณฑ์ เช่น ค่าขนส่ง ค่าภาษี ค่าประกันภัย   
   ค่าติดตั้ง เป็นต้น

* **ค่าที่ดินและสิ่งก่อสร้าง** หมายถึง รายจ่ายเพื่อให้ได้มาซึ่งที่ดินและหรือสิ่งก่อสร้าง รวมถึง  
  สิ่งต่างๆ ที่ติดตรึงกับที่ดินและสิ่งก่อสร้าง ดังต่อไปนี้

1. รายจ่ายเพื่อจัดหาที่ดิน สิ่งก่อสร้าง
2. รายจ่ายเพื่อปรับปรุงที่ดิน รวมถึงรายจ่ายเพื่อดัดแปลง ต่อเติมหรือปรับปรุงสิ่งก่อสร้างซึ่งทำให้ที่ดิน สิ่งก่อสร้างมีมูลค่าเพิ่มขึ้น
3. รายจ่ายเพื่อติดตั้งระบบไฟฟ้าหรือระบบประปา รวมถึงอุปกรณ์ต่างๆ ซึ่งเป็นการติดตั้งครั้งแรกในอาคาร ทั้งที่เป็นการดำเนินการพร้อมกันหรือภายหลังการก่อสร้างอาคาร รวมถึงการติดตั้ง  
   ครั้งแรกในสถานที่ราชการ
4. รายจ่ายเพื่อจ้างออกแบบ จ้างควบคุมงานที่จ่ายให้แก่เอกชน หรือนิติบุคคล
5. รายจ่ายเพื่อจ้างที่ปรึกษาในการจัดหาหรือปรับปรุงที่ดินและสิ่งก่อสร้าง
6. รายจ่ายที่เกี่ยวเนื่องกับที่ดินและสิ่งก่อสร้าง เช่น ค่าเวนคืนที่ดิน ค่าชดเชยกรรมสิทธิ์ ที่ดิน ค่าชดเชยผลอาสิน เป็นต้น

**ที่มา** : หนังสือสำนักงบประมาณ ที่ นร 0704/ว68 ลงวันที่ 29 เมษายน 2558 เรื่องการปรับปรุงหลักการจำแนกประเภทรายจ่ายตามงบประมาณ

**2. หลักเกณฑ์และเงื่อนไขในการจัดทำแผนคำของบลงทุน ปีงบประมาณ 2563 - 2565**

รายการงบลงทุนครุภัณฑ์และสิ่งก่อสร้าง ที่ใช้เพื่อพัฒนาการดำเนินงานของมหาวิทยาลัยราชภัฏเชียงใหม่ หน่วยงานควรเสนอตั้งคำของบลงทุนฯ ให้สอดคล้องตามแผนยุทธศาสตร์ของมหาวิทยาลัย และสอดคล้องกับภารกิจของหน่วยงานและไม่สร้างภาระรายจ่ายประจำเพิ่มขึ้นโดยไม่จำเป็น

**2.1 รายการค่าครุภัณฑ์ มีหลักเกณฑ์ในการเสนอตั้งงบประมาณ ดังนี้**

1) **ชื่อครุภัณฑ์ควรเป็นภาษาไทย** เป็นชื่อกลาง ๆ ที่สื่อความหมายได้ **กรณีเป็นรายการที่อยู่ในบัญชี ราคามาตรฐานของสำนักงบประมาณ ขอให้ระบุชื่อให้ตรงตามบัญชีราคามาตรฐานทุกตัวอักษร** (ชื่อบัญชีและราคามาตรฐาน ดาวน์โหลดได้ในเว็บไซต์กองนโยบายและแผน) กรณีไม่มีชื่อในบัญชีราคามาตรฐานให้ใช้ชื่อรายการเดิมที่เคยจัดซื้อในปีที่ผ่านมา ทั้งนี้ **ขอให้ตั้งชื่อรายการตามด้วย ตำบล อำเภอ และจังหวัดที่เป็นที่ตั้งของรายการ** ดังนี้ ชื่อรายการ\_ตำบล\_อำเภอ\_จังหวัด เช่น เครื่องปรับอากาศ แบบแยกส่วน ชนิดตั้งพื้นหรือชนิดแขวน (มีระบบฟอกอากาศ) ขนาด 18,000 บีทียู ตำบลช้างเผือก อำเภอเมือง จังหวัดเชียงใหม่

2) **ครุภัณฑ์ที่ใช้ด้วยกันควรจัดตั้งงบประมาณเป็นชุด** เพื่อป้องกันการได้รับงบประมาณเพียงชิ้นใดชิ้นหนึ่งแล้วไม่สามารถใช้งานได้ แต่หากเป็นชุดที่มีราคาสูง ควรมีรายละเอียดและราคาของแต่ละชิ้นอย่างชัดเจน ซึ่งการตั้งงบประมาณเป็นชุดนี้ ขอให้เป็นครุภัณฑ์ที่จำเป็นต้องใช้ร่วมกันอย่างแท้จริง มิใช่เพียงนำครุภัณฑ์หลาย ๆ อย่างมาตั้งงบประมาณรวมกัน

3) **กำหนดคุณลักษณะ (Specification) ของครุภัณฑ์ให้เหมาะสมกับภารกิจและการใช้งาน**   
หากเป็นครุภัณฑ์ที่กำหนดไว้ในราคามาตรฐาน ให้ใช้คุณลักษณะตามบัญชีมาตรฐาน แต่หากหน่วยงานมีความจำเป็นต้องใช้ครุภัณฑ์ชนิดเดียวกันแต่คุณลักษณะสูงกว่าหรือแตกต่างไปจากในบัญชีราคามาตรฐาน ขอให้มีคำอธิบายคุณลักษณะนั้น ๆ ด้วย พร้อมเหตุผลความจำเป็นที่ต้องใช้ครุภัณฑ์ที่มีคุณลักษณะเฉพาะ หรือ SPEC ที่พิเศษ หรือสูงกว่าราคามาตรฐาน

4) **กำหนดราคาครุภัณฑ์ให้เหมาะสม คือ**

- หากเป็นครุภัณฑ์ตามบัญชีราคามาตรฐาน ต้องตั้งราคาตามบัญชีมาตรฐานของสำนักงบประมาณเท่านั้น (ชื่อบัญชีและราคามาตรฐาน ดาวน์โหลดได้ในเว็บไซต์กองนโยบายและแผน)

- ครุภัณฑ์อื่น ๆ (นอกบัญชีราคามาตรฐาน) ตั้งราคาตามคุณลักษณะและราคาที่สามารถจัดซื้อได้**โดยมีการสืบราคาก่อน** กรณีมีผลการจัดซื้อในปีที่ผ่านมาให้ตั้งราคาตามผลการจัดซื้อล่าสุด

5) **เขียนคุณลักษณะของครุภัณฑ์ให้ชัดเจนและครบถ้วน** เพียงพอที่จะชี้แจงถึงความเหมาะสมของราคาและคุณประโยชน์ของครุภัณฑ์นั้น ขอให้เขียนให้สั้น กระชับ ไม่จำเป็นต้องมีรายละเอียดมากเกินไปแต่สาระสำคัญครบถ้วน ที่สำคัญประการหนึ่งคือขอให้เขียนเป็นภาษาไทย

6) **ระบุเหตุผลความจำเป็นของรายการจัดซื้อครุภัณฑ์ทุกรายการอย่างชัดเจน** สามารถชี้แจงผู้เกี่ยวข้องให้เห็นพ้องและเชื่อถือว่าครุภัณฑ์มีความจำเป็นอย่างแท้จริงได้ โดยเฉพาะอย่างยิ่ง ครุภัณฑ์วิทยาศาสตร์ ควรบอกสถานที่ใช้งานและคาดการณ์จำนวนผู้ใช้งานหรือผู้ใช้ประโยชน์ครุภัณฑ์นั้น ๆ และกรณีการซื้อทำแทนต้องระบุสภาพการใช้งานของครุภัณฑ์เดิม ปีที่จัดซื้อ หมายเลขครุภัณฑ์เดิมและความจำเป็นที่ต้องจัดหาทดแทน กรณีซื้อใหม่เพื่อเพิ่มประสิทธิภาพ ระบุจำนวนที่ควรจะมีจำนวนกี่เครื่องปัจจุบันมีจำนวนกี่เครื่อง ขอเพิ่มจำนวนกี่เครื่อง และความจำเป็นในการจัดกาเพิ่มเติม

7) **ตั้งงบประมาณจัดซื้อครุภัณฑ์ยานพาหนะ** เพื่อทดแทนของเดิม ต้องมีอายุการใช้งานเกิน 15 ปี ยกเว้น การจัดหาเพื่อดำเนินนโยบายเร่งด่วนของรัฐบาล และหน่วยงานที่จำเป็นต้องใช้ยานพาหนะเป็นเครื่องมือสำคัญในการปฏิบัติภารกิจในพื้นที่ **ให้ระบุทะเบียนรถ ปีที่จัดซื้อ สำหรับกรณีขอตั้งงบประมาณเพื่อทดแทนรถยนต์ที่มีอายุต่ำกว่า 15 ปี ขอให้ส่งรายงานการตรวจสภาพและค่าใช้จ่ายในการบำรุงรักษารวมทั้งระยะทางในการใช้งาน (กิโลเมตร)** ประกอบการพิจารณาเพิ่มเติมด้วย (หากไม่แนบคณะทำงาน  
ขอสงวนสิทธิในการตัดรายการออก)

8) **ครุภัณฑ์คอมพิวเตอร์พิจารณาเสนอตั้งตามเกณฑ์ราคากลางของ กระทรวงดิจิทัลเพื่อเศรษฐกิจและสังคม สามารถดูได้จากเกณฑ์ราคากลางและคุณลักษณะพื้นฐานการจัดหาอุปกรณ์และระบบคอมพิวเตอร์ Website** <http://www.mdes.go.th> (หรือดาวน์โหลดได้ในเว็บไซต์กองนโยบายและแผน)

**2.2 รายการค่าที่ดินและสิ่งก่อสร้าง ให้เสนอตั้งตามความต้องการของหน่วยงานเพื่อพัฒนาประสิทธิภาพในอนาคต โดยมีหลักเกณฑ์ในการเสนอตั้งงบประมาณ ดังนี้**

1) ความพร้อมด้านสถานที่ ที่ดินที่จะก่อสร้าง รวมถึงประเมินผลกระทบทางด้านสิ่งแวดล้อม (Environmental Impact Assessment : EIA) ตามมติคณะรัฐมนตรีเมื่อวันที่ 4 ตุลาคม 2554

2) การเตรียมความพร้อม หากก่อสร้างในที่ใหม่ที่มีที่ดินพร้อม ขนาดเหมาะสมที่จะก่อสร้างและเป็นที่ดินที่ไม่มีภาระผุกพันใด ๆ ทางกฎหมาย มีความพร้อมของระบบสาธารณูปโภค

3) กรณีต้องรื้อถอนอาคารเดิม หรือขนย้ายอุปกรณ์ เครื่องมือไปยังสำนักงานชั่วคราว ระหว่างส่งมอบพื้นที่และก่อสร้าง หน่วยงานต้องทำแผนการส่งมอบพื้นที่และแผนการขนย้าย รวมทั้งระบุค่าใช้จ่ายแหล่งงบประมาณในการขนย้ายเพื่อประกอบการพิจารณาด้วย

4) มีแบบแปลน ลักษณะอาคาร วัตถุประสงค์การใช้งาน พื้นที่ใช้สอย และราคากลาง ระยะเวลาก่อสร้าง และงวดงานงวดเงินเป็นปัจจุบัน (แนบมาด้วย) ควรใช้แบบแปลนมาตรฐาน

5) ชี้แจงรายละเอียดและเหตุผลความจำเป็น ที่สอดคล้องกับภารกิจของหน่วยงานที่เป็นอยู่ พร้อมทั้งวิเคราะห์ความคุ้มค่าในการก่อสร้าง ต้องแสดงถึงสภาพการใช้งานของสิ่งก่อสร้างเดิม ความจำเป็นที่ต้องก่อสร้างใหม่ และสามารถรองรับผู้รับบริการ/ผู้ใช้งานเพิ่มขึ้นจำนวนเท่าใด ภายหลังการก่อสร้างเสร็จสิ้น

6) หากทดแทนอาคารเดิมต้องมีอายุการใช้งานเกิน 25 ปี (ระปี ปี พ.ศ.) ชี้แจงสภาพชำรุดทรุดโทรม หากใช้งานจะเป็นอันตรายต่อชีวิต และทรัพย์สินของผู้ปฏิบัติงานอย่างไรและส่งภาพถ่ายอาคารเดิมประกอบการพิจารณา

7) ค่าปรับปรุงอาคาร บ้านพัก ที่ดิน รั้ว ถนน ระบบไฟฟ้า และระบบประปา (ค่า site) **การประมาณการราคาค่าก่อสร้างแบบแปลนและวงเงิน ต้องผ่านการประเมินจากหน่วยงานที่เชื่อถือได้** เช่น ค่าปรับปรุงระบบไฟฟ้า ต้องเป็นการประมาณการจากการไฟฟ้าส่วนภูมิภาค การปรับปรุงที่ดิน รั้ว ถนน ตามแบบมาตรฐาน และราคากลางที่สำนักงบประมาณกำหนด **ต้องมีแบบแปลนและประมาณการราคา (BBQ)** พร้อม **(จะไม่พิจารณารายการปรับปรุง/ซ่อมแซมที่ไม่มีประมาณการราคาแนบ ยกเว้นรายการที่เป็นแบบมาตรฐาน)**

**2.3 แนวทางวิเคราะห์แผนคำของบลงทุน ครุภัณฑ์ ที่ดินและสิ่งก่อสร้าง**

**ครุภัณฑ์**

1. จำแนก/ระบุวัตถุประสงค์

1.1 ครุภัณฑ์สำนักงาน

1.2 ครุภัณฑ์การศึกษา

1.3 ครุภัณฑ์คอมพิวเตอร์

1.4 ครุภัณฑ์อื่น ๆ

2. วิเคราะห์ความต้องการ/ความพร้อม

ครุภัณฑ์สำนักงาน ครุภัณฑ์การศึกษา และอื่นๆ : แผนการใช้ประโยชน์ บำรุงรักษา ประมาณราคา

ครุภัณฑ์คอมพิวเตอร์ : ให้เป็นไปตามเกณฑ์ราคากลางของกระทรวงเทคโนโลยีสารสนเทศและ  
การสื่อสาร

3. วิเคราะห์ตามวัตถุประสงค์

3.1 กรณีทดแทนของเดิม : เป็นการจัดหาครุภัณฑ์เพื่อทดแทนครุภัณฑ์เดิม ที่เสื่อมสภาพ เพื่อให้สามารถดำเนินงานบรรลุตามเป้าหมายที่กำหนดไว้ได้ตามปกติ

3.2 กรณีจัดหาใหม่ : เป็นการจัดหาครุภัณฑ์เพื่อรองรับปริมาณงานที่เพิ่มมากขึ้น ทั้งการเพิ่มขึ้นตามนโยบายรัฐบาล หรือเพิ่มขึ้นตามความต้องการหรือสภาพปัญหาของกลุ่มเป้าหมาย

**สิ่งก่อสร้าง**

1. จำแนก/ระบุวัตถุประสงค์

1.1 สิ่งก่อสร้างปีเดียว

1.2 สิ่งก่อสร้างผูกพัน

2. วิเคราะห์ความต้องการ/ความพร้อม

2.1 แผนการใช้ประโยชน์/การบำรุงรักษา

2.2 ข้อมูลสิ่งก่อสร้างเดิม

2.3 แบบรูปรายการ / ประมาณราคา / พื้นที่ / กฎหมาย

3. วิเคราะห์ตามวัตถุประสงค์

3.1 กรณีปรับปรุง/ซ่อมแซม : เป็นการลงทุนในสิ่งก่อสร้างเพื่อทดแทนสิ่งก่อสร้างเดิมที่เสื่อมสภาพ เพื่อให้สามารถดำเนินงานบรรลุตามเป้าหมายที่กำหนดไว้ได้ตามปกติ

3.2 กรณีก่อสร้างใหม่ : เป็นการลงทุนในสิ่งก่อสร้างเพื่อรองรับปริมาณงานที่เพิ่มมากขึ้นทั้งการเพิ่มขึ้นตามนโยบายรัฐบาล หรือเพิ่มขึ้นตามความต้องการหรือสภาพปัญหาของกลุ่มเป้าหมาย